กรมการจัดหางาน เร่งตรวจสอบเข้มก่อนออกใบอนุญาตทำงาน ให้แรงงานต่างด้าว โดยเฉพาะสัญชาติจีนใช้คนไทยเป็นนอมินี
นายไพโรจน์ โชติกเสถียร อธิบดีกรมการจัดหางาน กล่าวว่า ขณะนี้การทำงานของคนสัญชาติจีนเป็นที่จับตามอง เนื่องจากกระแสข่าวที่มีการให้คนไทยเป็นนอมินี เปิดกิจการโดยใช้คนไทย แต่แท้จริงแล้วเป็นของต่างด้าวเข้ามาประกอบกิจการ จึงเน้นย้ำเจ้าหน้าที่จัดหางานจังหวัดทั่วประเทศและจัดหางานพื้นที่กรุงเทพมหานคร ต้องพิจารณาการออกใบอนุญาตทำงานให้กับคนจีนทำงานในไทยต้องเข้มงวดมากขึ้น เมื่อมีการยื่นเรื่องขออนุญาตทำงานของแรงงานสัญชาติจีน ขอให้เข้าตรวจสอบในสถานประกอบการ ต้องชัดเจนว่ามีการจ้างและคนต่างด้าวทำงานจริง ในตำแหน่งงาน อาชีพต้องไม่เป็นงานห้ามคนต่างด้าวทำ โดยเฉพาะต้องให้นายจ้าง ซึ่งเป็นคนไทยเซ็นรับรองการจ้างงานแรงงานต่างด้าว เพื่อเป็นการผูกมัดความรับผิดชอบ หากแรงงานต่างด้าวทำงานไม่ตรงกับที่ได้รับอนุญาต นายจ้างต้องรับผิดชอบให้ดำเนินคดีทันที รวมถึงให้เจ้าหน้าที่จัดหางานทำตามแนวปฏิบัติและส่งเรื่องให้ฝ่ายความมั่นคงตรวจสอบบุคคลที่เข้ามาทำงาน ต้องไม่เป็นภัยต่อความมั่นคง อธิบดีกรมการจัดหางาน กล่าวเพิ่มเติมว่า ช่วงนี้คนสัญชาติจีน มีการยื่นขออนุญาตทำงานในเขตพื้นที่กรุงเทพมหานคร เฉลี่ยวันละกว่า 100 คน จึงขอให้มีการตรวจสอบอย่างเข้มงวดกับทุกคนแทนการสุ่มตรวจ และต้องมีการตรวจซ้ำทุก 3-6 เดือน เพื่อตรวจสอบว่าคนต่างด้าวอยู่ทำงานตามตำแหน่งหน้าที่และในสถานที่ที่มีการระบุในใบอนุญาตทำงานหรือไม่ ส่วนคนไทยที่เป็นนอมินี มีความผิดตามกฎหมายของกรมพัฒนาธุรกิจการค้า โทษจำคุกไม่เกิน 3 ปี หรือปรับตั้งแต่ 100,000-1,000,000 บาท หรือทั้งจำทั้งปรับ จึงฝากถึงคนไทยหากยอมรับผลประโยชน์เล็กน้อย โดยการให้ใช้ชื่อเป็นเจ้าของกิจการ จะสร้างความเสียหายให้กับประเทศ คนไทยถูกแย่งอาชีพ ลดโอกาสการทำมาหากิน และรายได้ตกเป็นของคนต่างชาติ